ХУМАНИЗАМ И РЕНЕСАНСА

|  |
| --- |
| Када смо говорили о *Слову о љубави* деспота Стефана Лазаревића, помињали смо мотиве телесне љубави и слављења живота кроз слављење свега живог у природи. Поменули смо да је то представљало велику новину за књижевност средњег века, јер је у том периоду, у ком је књижевност махом била религиозна и настајала под великим утицајем цркве, унижаван значај овоземаљског живота, а величао се загробни живот. Богоугодни живот је требало да представља припрему за живот после смрти, за живот у Богу, а црква, нарочито католичка, деловала је врло репресивно. Дела какво је и *Слово о љубави* деспота Стефана Лазеревића, најавила су велику промену у историји културе, науке и уметности.  Промену у поимању света означила је културно-историјска појава, која је у историји уметности добила назив хуманизам, а она представља прелазак из средњег века у модерно доба и стварање савременог човека. **Хуманизам** је добио име по средњовековној пракси да се све профане (световне) научне и уметничке дисциплине називају људским, хуманим (од латинског преидева *humanus* – шти значи људски), насупрот божанским дисциплинама, каква је теологија. |
| ХУМАНИЗАМ   * Хуманизам се најпре јавио у Италији, и био је условљен историјским околностима: * разбијањем феудалног економског затварања * процват трговине који је из тога произашао * слабљење ауторитета цркве и светог римског царства. * У хуманизму се јавља појачано интересовање за изучавање класичне (анитчке) старине. Антички човек постао је узор слободног човека, а сви видови античке културе сматрају се узорним моделом који се може применити на све видове друштвене и културне активности. Обнављају се књижевне врсте античке књижевности, на пример: елегија, посланица, епиграм и сл. Учени људи трагају за античким рукописима, преводе их, проучавају, траже узоре у њима. У том смислу је огроман значај ималопревођење на латински језик Аристотелове поетике 1498. године и коментарисање те књиге која је дотле била готово заборављена. * Књижевна дела се махом пишу на латинском језику, који потискује народни језик и сматра се језиком учених људи. Често је и пуко копирање дела античке књижевности, међу мање даровитим писцима. * Ширењу хуманистичких идеја допринело је неколико факотора: * пре свега пад Цариграда под Турке (1453. године), јер је у деценијама које су томе претходиле, пред све већом отоманском најездом, Византија је почела да излази из своје културне изолације и стављала Западној Европи на располагање врсне научнике и још боље текстове. * Не малу улогу у ширењу хуманистичких идеја имао је и проналазак штампе (Јохан Гутенбер 1439.), јер би књига у противном остала реткост, а литература ограничена на уске кругове црквене елите. * Најзначајнији центри хуманистичких окупљања биле су академије. Оне су замениле средњовековне унуверзитете који су били под контролом цркве, и те академије су постале нови центри науке у којима се се окупљали људи од пера, који су међусобно размењивали идеје. * Поезија је за хуманисте узвишени дар неба, а песници могу да стварају само ако су обузети божанским заносом, тј. да има **божанско надахнуће**. Иако хришћанске вредности остају темељ друштвеног живота, за разлику од средњег века, у средиште интересовања долази сам **човек**, његова размишљања, жеље, тежње и сл. * На прелазу из средњег у нови век, на тлу данашње Италије, стварају три велика писца, која су остварила огроман значај и за епоху хуманизма, али и за целокупну историју културе и уметности. То су: **Франческо Петрарка**, **Данте Алигијери** и **Ђовани Бокачо**. Они упоредо са писањем на латинском, пишу и на народном језику   РЕНЕСАНСА   * **Ренесанса** је културно-историјски појам који је у вези са појмом хуманизма. Често се употребљавају и заједно – *хуманизам и ренесанса* – да означе прелаз из средњег у нови век. Док хуманизам означава више научно-духовни садржај овог раздобља, појам ренесансе усмерен је на целокупну културу тога доба. Термин ренесанса потиче од француске речи *renaissance* што значи обнова, препород. * У цветајућим горњоиталијанским градовима развијала се трговина и постојала је здрава финансијска политика. Венеција је својим лукама држала монопол трговине са Истоком. Нови неплемићки слојеви доспевали су на овај начин до великог утицаја. У том погледу највише се истицала породица Медичи, која је захваљујући банкарским пословима стекла велико богатство и освојила власт у Фиренци. Цветајућа трговина имала је за последицу и појаву меценатства. Мецене су уметницима додељивали задатке да овековече њихову славу, па се отуда развила уметност портретирања у сликама и споменицима. * Почетак новог доба није се могао замислити без бројних открића и изума: * птоломејска слика света замењена је хелиоцентричком сликом света (Коперник) * проналазак штампарије (који смо већ помињали) омогућио је ширење новог знања на широкој бази * барут је постао предуслов за савремено вођење рата * сат који је ношен у џепу давао је грађанину могућност да подеси себи време према мерилима која су се могла објективно упоређивати, и најзад, * откривен је и сасвим нови континент (откриће Америке 1492. године), о коме се до тада само нагађало. * Можемо рећи да је у погледу књижевног стваралаштва епоха хуманизма и ренесансе обележила период од Петрарке и Бокача, па до Шекспира и Сервантеса. Ту су поред њих још и Ариосто са *Махнитим Орландом*, Торквато Тасо са *Ослобођеним Јерусалимом*, Макијавели са *Владаоцем*, Франсоа Рабле са *Гаргантуом и Пантагруелом*, Ронсар, Монтењ и многи други. |
|  |

**ДОМАЋИ ЗАДАТАК**

**ОДГОВОРИТЕ НА ПИТАЊА:**

1.Где се јавља епоха хуманизма и када (у ком веку)?

2.Која књижевна врста је доминантна у време хуманизма?

3.На ком језику се пишу дела у епохи ренесансе у Италији?

4.Од које речи потиче назив ренесанса и шта значи?